《人日过周月东卜砚山房观郑簠八分小篆册子用杜少陵李潮八分小篆歌韵》
清代·查礼

春蓂初报布七叶，春冰渐薄如秋云。尽说今年春暖早，疏梅已报香三分。

呼朋共走卜砚宅，主人好古徵博闻。丛聚虫书似蝌蚪，眼明赝本留其真。

就中篆隶擅造化，夜应泣鬼昼骇神。开函已识谷口笔，徐观愈觉心魂亲。

想当挥洒日，特立无与邻。风流既往不复得，至今缣帛思其人。

近来嗜好多皮相，燕瘦环肥异趋向。莫如吾友衡鉴精，是否加之项谁强。

直沽水黑孰并肩，朱大导江墨迹壮。二子风力咸豪宕，与郑诚堪称辈行。

斜阳忽在户，饮酒还高歌。歌成聊复就君问，问我诗中意如何。

作者简介：查礼（1716—1783）原名为礼，又名学礼，字恂叔，号俭堂，一号榕巢，又号铁桥，顺天宛平人，清朝大臣。少劬学。乾隆元年，应博学鸿词科，报罢。入赀授户部主事，拣发广西，补庆远同知。举卓异，上命督抚举堪任知府者。巡抚定长、李锡秦先后以礼荐。十八年，擢太平知府，母忧去。服阕，补四川宁远。